ឥស្សរជនផ្ទៃ​ក្នុង​​​គណបក្ស​កុម្មុយនីស្ត​ចិន​ ដែល​ត្រូវ​បណ្តេញ​ចេញ ​បញ្ជាក់​លម្អិត​ពី​ភាព​តានតឹង​ផ្ទៃ​ក្នុង​នៅ​ពេល​សម្ភាស​ជាមួយ​ VOA​
អ្នកស្រី Cai Xia ដែល​បាន​សិក្សា និង​បង្រៀន​នៅ​សាលា​ឧត្តមសិក្សា​បក្ស​កុម្មុយនីស្ត​ចិន​ចាប់តាំង​ពី​ឆ្នាំ ១៩៩២​មក ត្រូវ​បាន​បណ្តេញ​ចេញ​កាល​ពី​ថ្ងៃ​ចន្ទ ទី​១៧ ខែ​សីហា។ 
វ៉ាស៊ីនតោន — ឥស្សរជនផ្ទៃក្នុងគណបក្សកុម្មុយនីស្តចិនមួយរូប ដែលត្រូវបានបណ្តេញចេញពីគណបក្សនាពេលថ្មីៗនេះ បាននិយាយដោយបើកចំហពីភាពតានតឹងខ្លាំងឡើងនៅក្នុងចំណោមមន្រ្តីជាន់ខ្ពស់ចិន អំឡុងពេលមួយដែលគោលនយោបាយតឹងរ៉ឹងរបស់លោកប្រធានាធិបតី ស៊ី ជីនពីង បានធ្វើឲ្យរដ្ឋាភិបាលក្រុងប៉េកាំងធ្លាក់ចូលក្នុងជម្លោះជាមួយនឹងបណ្តាប្រទេសប្រកាន់លទ្ធិប្រជាធិបតេយ្យមួយចំនួន។ កាលពីថ្ងៃទី១៧ ខែសីហា គណបក្សកុម្មុយនីស្តចិនបានប្រកាសថា ឥស្សរជនផ្ទៃក្នុងដ៏យូរអង្វែងគឺអ្នកស្រី Cai Xia ដែលជាអតីតសាស្រ្តាចារ្យនៅសាលាឧត្តមសិក្សាបក្សកុម្មុយនីស្តចិន ត្រូវបានបណ្តេញចេញពីបក្ស ហើយរបបប្រាក់ចូលនិវត្តន៍របស់អ្នកស្រីត្រូវបានដកហូត។ អ្នកស្រី Cai Xia នាពេលថ្មីៗនេះ បាននិយាយគាំទ្រអ្នករិះគន់បក្សកុម្មុយនីស្តចិនម្នាក់ទៀត ដែលជាអ្នកជំនួញដ៏ល្បីឈ្មោះគឺ លោក Ren Zhiqiang ហើយអ្នកស្រីបានហៅមេដឹកនាំចិនលោក ស៊ី ជីនពីង ថាជា «មេក្រុមជនអន្ធពាល»។ នៅក្នុងបទសម្ភាសន៍ផ្តាច់មុខមួយជាមួយនឹង VOA ផ្នែកភាសាចិនអ្នកស្រី Cai បាននិយាយថា លោកស៊ី ជីនពីងកំពុងប្រឈមនឹងការជំទាស់យ៉ាងច្រើននៅក្នុងជួរបក្ស ហើយកំពុងតែធ្វើអ្វីគ្រប់យ៉ាងតាមលទ្ធភាព ដើម្បីរក្សាស្ថេរភាពនៅក្នុងជួរបក្ស។ ជាទូទៅ ការណ៍នេះមានន័យថា លោកកំពុងប្រើប្រាស់មធ្យោបាយផ្សេងៗ ដើម្បីបំបិទសំឡេងប្រឆាំង ឬអ្នកមានមតិផ្ទុយគ្នានៅក្នុងជួរបក្ស។ អ្នកស្រី Cai បាននិយាយថា៖ «មានបញ្ញត្តិច្បាប់នៅក្នុងចំណោមមេដឹកនាំបក្ស។ នៅពេលមានសម្ពាធពីខាងក្រៅកាន់តែខ្លាំង បក្សកុម្មុយនីស្តកាន់តែព្រួយបារម្ភពីបញ្ហាផ្ទៃក្នុង។ ឥឡូវនេះ ជាមួយនឹងបញ្ហាប្រឈមជាច្រើនទាំងក្នុងនិងក្រៅប្រទេស ពួកគេកំពុងតែព្យាយាមបំបិទសំឡេងជំទាស់សូម្បីតែមតិណាដែលខុសពីធម្មតាបន្តិចបន្តួចក្តី ដើម្បីរក្សាលំនឹងនៅក្នុងជួរបក្ស»។ យោងទៅតាមអ្នកស្រី Cai ការងារចម្បងរបស់បក្សកុម្មុយនីស្តចិនចាប់តាំងពីឆ្នាំ ២០១៩មកគឺផ្តោតទៅលើ «សុវត្ថិភាពនយោបាយ»។ អ្នកស្រីបានប្រាប់ VOA ផ្នែកភាសាចិនថា នាពេលនេះ នៅប្រទេសចិន «សុវត្ថិភាពនយោបាយ» មានន័យថា លោកស៊ី ជីនពីងត្រូវរក្សានូវតំណែង «សុវត្ថិភាព» របស់លោកជាមេដឹកនាំជាន់ខ្ពស់របស់បក្សកុម្មុយនីស្តចិន។ ការបណ្តេញអ្នកស្រី Cai ចេញពីបក្សដូចជា បានធ្វើឡើងនៅខែមិថុនា នៅពេលសារជាសំឡេងពីការនិយាយស្តីរបស់អ្នកស្រីមួយត្រូវបានបែកធ្លាយតាមប្រព័ន្ធអ៊ីនធឺណិត និងត្រូវបានចែកចាយពាសពេញបណ្តាញសង្គមនៅប្រទេសចិន។ សារសំឡេងឯកជននោះត្រូវបានគេរាយការណ៍ថា ត្រូវបានធ្វើឡើងនៅអំឡុងពេលជំនួប «មេដឹកនាំចិនជំនាន់ទីពីរ» ដែលក្នុងសារនោះ អ្នកស្រី Cai បានចោទប្រកាន់លោកស៊ី ថាជា «មេក្រុមជនអន្ធពាល» និងចោទបក្សកុម្មុយនីស្តចិនថាជា «គណបក្សបំភិតបំភ័យខាងនយោបាយ»។ អ្នកស្រីបានបញ្ជាក់ប្រាប់ VOA ថា សារសំឡេងនោះពិតជាសំឡេងរបស់អ្នកស្រីមែន។ ការក្លាយជា «មេដឹកនាំចិនជំនាន់ទីពីរ» បង្ហាញថា ឪពុកម្តាយ ឬជីដូនជីតារបស់បុគ្គលនោះមានតំណែងខ្ពស់នៅក្នុងគណបក្សកុម្មុយនីស្ត ដែលនេះជាកេរដំណែលមួយសឹងតែធានានូវការទទួលបានអំណាច និងផលប្រយោជន៍សេដ្ឋកិច្ច ដែលមាននានា លើសពីសមាជិកធម្មតាក្នុងគណបក្ស។ សេចក្តីប្រកាសបណ្តេញអ្នកស្រី Cai ចេញពីបក្សកាលពីថ្ងៃទី១៧ ខែសីហាបានសរសេរថា អ្នកស្រី Caiប្រព្រឹត្តកំហុសឆ្គង «បញ្ហានយោបាយធ្ងន់ធ្ងរ» និងថា អ្នកស្រីបានធ្វើអធិប្បាយមួយ ដែលបាន «ធ្វើឲ្យខូចកេរ្តិ៍ឈ្មោះបក្សកុម្មុយនីស្ត»។ ក្នុងឋាន:ជាសមាជិកក្រុមមេដឹកនាំចិនជំនាន់ទីពីរ និងជាអតីតសាស្រ្តាចារ្យសាលាឧត្តមសិក្សាបក្សកុម្មុយនីស្តចិន អ្នកស្រី Cai មានតំណែងសំខាន់មួយនៅក្នុងជួរបក្ស ហើយពាក្យរិះគន់របស់អ្នកស្រីត្រូវបានផ្សព្វផ្សាយពាសពេញប្រព័ន្ធអ៊ីនធឺណិត។ ជាទូទៅ ឥស្សរជនផ្ទៃក្នុងបក្សកុម្មុយនីស្តចិនកម្រនឹងថ្លែងជាសាធារណៈប្រឆាំងនឹងលោកប្រធានាធិបតីស៊ី ជីនពីងណាស់។ ការណ៍ដែលថា ក្រុមអាជ្ញាធរក៏បានរឹបអូសប្រាក់ចូលនិវត្តន៍របស់អ្នកស្រី បាននាំឲ្យមានការជជែកវែកញែកជាច្រើននៅតាមបណ្តាញផ្សព្វផ្សាយសង្គមនៅប្រទេសចិនផងដែរ។ អ្នកស្រី Cai បានប្រាប់ទៅ VOA ផ្នែកភាសាចិនថា៖ «វាមិនមែនជារឿងអ្វីគួរឲ្យភ្ញាក់ផ្អើលសម្រាប់មនុស្សទូទៅនោះទេ នៅពេលឃើញបក្សកុម្មុយនីស្តចិនបានបណ្តេញមន្ត្រីដែលមានគំនិតផ្ទុយពីបក្ស។ ហើយការផ្សារភ្ជាប់ទស្សនៈនយោបាយទៅនឹងប្រាក់ចូលនិវត្តន៍របស់មន្ត្រី និងដកចេញនូវប្រាក់ឧបត្ថម្ភផ្សេងៗទៀត គឺដូចជា ការបំបាត់សិទ្ធិរស់រានមានជីវិតចេញពីក្រុមមន្ត្រីអ៊ីចឹង។ ការណ៍នេះបានធ្វើឲ្យសង្គមចិនទាំងមូលភ្ញាក់ផ្អើល»។ អ្នកស្រី Cai មិនស្ថិតនៅក្នុងប្រទេសចិននោះទេ នាពេលបច្ចុប្បន្ននេះ។ អ្នកស្រីបាននិយាយថា អ្នកស្រីគ្រោងនឹងប្តឹងប្រឆាំងនឹងសេចក្តីសម្រេចនេះ និងប្រើប្រាស់ច្បាប់ដើម្បីការពារសិទ្ធិរបស់អ្នកស្រី «មិនថា លទ្ធផលទៅជាយ៉ាងណានោះទេ»។ អ្នកស្រី Cai គឺជា បុគ្គលសាធារណៈចុងក្រោយគេបង្អស់ម្នាក់ដែលទទួលរងពិន័យពីការរិះគន់លោកប្រធានាធិបតីស៊ី។ កាលពីខែកក្កដា សាស្រ្តាចារ្យផ្នែកច្បាប់មួយរូបទៀត ដែលបាននិយាយបើកចំហគឺ លោក Xu Zhangrun ត្រូវបានបណ្តេញចេញពីមហាវិទ្យាល័យ Tsinghua ពាក់ព័ន្ធនឹងការចុះផ្សាយនូវអត្ថបទដែលរិះគន់ថ្នាក់ដឹកនាំចិន។ កាលពីប៉ុន្មានសប្តាហ៍កន្លងទៅនេះ លោក Ren Zhiqiang ដែលជាអ្នកជំនួញដ៏មានឥទ្ធិពលម្នាក់ ដែលមានឈ្មោះហៅក្រៅថា «Ren the big cannon» ចំពោះការនិយាយរិះគន់ដោយបើកចំហរបស់លោកមកលើបក្សកុម្មុយនីស្តចិន និងការពង្រីកអំណាចរបស់លោកប្រធានាធិបតីស៊ី ក៏ត្រូវបានបណ្តេញចេញពីបក្សផងដែរ ហើយត្រូវបានគេរំពឹងថា នឹងប្រឈមមុខនឹងការចោទប្រកាន់ប្រព្រឹត្តិបទឧក្រិដ្ឋ។ កើតនៅឆ្នាំ ១៩៥២ អ្នកស្រី Cai គឺជា ឥស្សរជនផ្ទៃក្នុងគណបក្សកុម្មុយនីស្តចិនជាយូរយារមកហើយ និងជាអ្នកគាំទ្រដ៏ខ្លាំងក្លាមួយរូបចំពោះសេរីភាពនយោបាយ។ អ្នកស្រី Cai បានសិក្សា និងបង្រៀនមនោគមវិជ្ជារបស់បក្សកុម្មុយនីស្តនៅសាលាឧត្តមសិក្សាបក្សកុម្មុយនីស្តចិនចាប់តាំងពីឆ្នាំ ១៩៩២មក។ ដោយត្រូវបានបង្កើតឡើងនៅក្នុងឆ្នាំ ១៩៣៣ និងត្រូវបានឲ្យឈ្មោះថាជា «ថ្នាលបណ្តុះបណ្តាលសមមិត្តបក្សកុម្មុយនីស្តចិន» សាលាឧត្តមសិក្សាបក្សកុម្មុយនីស្តចិនគឺជា សាលាមួយដែលបណ្តុះបណ្តាលមន្រ្តីសម្រាប់បក្សកុម្មុយនីស្តចិន ជាពិសេសមន្ត្រីដែលសមនឹងទទួលបានការដំឡើងតំណែង។ នៅក្នុងការប្រជុំមួយនៅសាលាកាលពីឆ្នាំ ២០១៥ លោកប្រធានាធិបតីស៊ីបានសង្កត់ធ្ងន់ថា «រាល់ការបង្រៀន ការស្រាវជ្រាវ និងសកម្មភាពទាំងអស់នៅក្នុងសាលាបក្សគឺត្រូវគោរពតាមគោលការណ៍នយោបាយរបស់បក្ស ហើយសាលាត្រូវតែស្របជាមួយនឹងបក្សចំពោះគ្រប់សកម្មភាពនយោបាយ និងមនោគមវិជ្ជារបស់ខ្លួន»។ អ្នកស្រី Cai បានលើកឡើងថា ប្រទេសចិនមានទំនោរនឹងឆ្លងកាត់ការផ្លាស់ប្តូរនយោបាយឆ្ពោះទៅកាន់លទ្ធិប្រជាធិបតេយ្យ សេរីភាពនយោបាយ នីតិរដ្ឋ និងធម្មនុញ្ញភាព។ អ្នកស្រីនិយាយថា ដើម្បីឲ្យប្រទេសចិនសម្រេចគោលដៅនេះបាន លោកប្រធានាធិបតីស៊ីត្រូវតែចុះចេញពីតំណែងដើម្បីបន្ធូរបន្ថយនូវអ្វីដែលអ្នកស្រីពណ៌នាថាជា ភាពវឹកវរ និងសម្ពាធនៅក្នុងសង្គមចិន។ ស្របពេលដូចគ្នានេះដែរ បក្សកុម្មុយនីស្តចិនផ្ទាល់ក៏ត្រូវផ្លាស់ប្តូរផងដែរ។ អ្នកស្រីបាននិយាយថា៖ «ឥឡូវនេះ បក្សកុម្មុយនីស្តចិនគឺដូចជាគណបក្សបំភិតបំភ័យផ្នែកនយោបាយ។ ខ្ញុំមិនគិតថា គណបក្សនេះអាចធ្វើការផ្លាស់ប្តូរនយោបាយសម្រាប់សង្គមចិននោះទេ។ បក្សកុម្មុយនីស្តចិនខ្លួនឯងចាំបាច់ត្រូវតែផ្លាស់ប្តូរ»។ អ្នកស្រីបានបន្ថែមថា មានក្រុមឥស្សរជនជាច្រើននៅក្នុងជួរបក្ស។ ហើយអ្នកស្រីជំរុញឲ្យឥស្សរ ជនទាំងនោះសហការគ្នា និងបង្កើតគណបក្សនយោបាយផ្សេងៗនៅក្នុងប្រទេស។ អ្នកស្រីបាននិយាយថា៖ «រួមគ្នាទៅ ពួកគេអាចធ្វើកំណែទម្រង់ពិតប្រាកដមួយសម្រាប់ប្រទេសចិន ហើយយើងអាចឃើញការរីកចម្រើនទៅមុខយ៉ាងពិតប្រាកដនៅក្នុងសង្គម»។ អ្នកស្រីក៏បានបន្តថា មានសមាជិកបក្សមួយចំនួនផងដែរ ដែលមានទស្សនៈស្រដៀងនឹងអ្នកស្រី។ អ្នកស្រី Cai បានថ្លែងប្រាប់ VOA ផ្នែកភាសាចិនថា៖ «ខ្ញុំមិនគិតថា មានតែខ្ញុំម្នាក់ឯងនោះទេ។ ខ្ញុំគិតថា សមាជិកបក្ស ៦០ ទៅ៧០ភាគរយ មានគំនិតដូចខ្ញុំដែរ ប៉ុន្តែពួកគេមិនហ៊ាននិយាយចេញ ដោយសារតែខ្លាចមានការសងសឹក»៕